Die DA het ’n klag by die parlement ingedien omdat die openbare sittings oor die Wetsontwerp op die Nasionale Gesondheidsversekering (NGV) volgens die party vir politieke gewin gekaap word.
Die party het dít Maandag bekend gemaak toe hy sy geskrewe voorlegging oor die wetsontwerp, asook dié van meer as 80 000 Suid-Afrikaners wat in ’n aanlynpetisie ingewin is, aan die parlement oorhandig het.
Wilson sê wat tot dusver duidelik oor die sittings is, is dat Suid-Afrikaners nie behoorlik ingelig is oor die inhoud van die “gebrekkige” NGV-wetsontwerp nie en mislei word omdat hulle dink die NGV sal die sukkelende openbare gesondheidstelsel onmiddellik regruk.
Dhlomo het mense Sondag in ’n verklaring daaraan herinner dat hulle nog tot Vrydag geskrewe voorleggings oor die wetsontwerp kan maak. Hy het ook die versekering gegee dat alle insette in ag geneem sal word.
Intussen het Natasha Mazzone, DA-hoofsweep, op Maandag se nuuskonferensie gesê die DA behou hom die reg voor om die grondwetlikheid van die wetsontwerp deur sy regspan te laat bepaal sodra die parlementêre proses afgehandel is.
Siviwe Gwarube, DA-woordvoerder oor gesondheid, het die NGV as rampspoedig beskryf en bygevoeg dat die DA die enigste party is wat dit daadwerklik beveg.